b'\n_START_ARTICLE_\nMike Conway\n_START_SECTION_\nKarting ja pienet Formula-sarjat\n_START_PARAGRAPH_\nMike Conway aloitti uransa kartingissa. H\xc3\xa4n ajoi kartingia vuosina 1996\xe2\x80\x932000. Vuonna 2001 Conway ajoi Britannian Formula Ford Zeter Junior -sarjassa, jossa h\xc3\xa4n sijoittui pisteiss\xc3\xa4 kuudenneksi. Vuonna 2002 Conway ajoi Britannian Formula Ford -sarjassa, tuloksena sarjan nelj\xc3\xa4s sija loppupisteiss\xc3\xa4.\n_START_SECTION_\nFormula Renault ja F3-luokat\n_START_PARAGRAPH_\nVuonna 2003 Conway ajoi Britannian Formula Renault 2000 -sarjassa ja Britannian Formula Renault 2000 -talvisarjassa. Sijoitukset sarjoissa olivat nelj\xc3\xa4s ja toinen sija. Vuonna 2004 Conway ajoi Britannian Formula Renault 2.0 -sarjassa ja voitti samalla kaudella sarjan mestaruuden. Vuonna 2005 Conway ajoi Britannian F3-sarjassa, jossa h\xc3\xa4n sijoittui loppupisteiss\xc3\xa4 kolmanneksi. H\xc3\xa4n ajoi my\xc3\xb6s arvostetussa Macaon F3-kisassa, jossa h\xc3\xa4n sijoittui nelj\xc3\xa4nneksitoista. H\xc3\xa4n ajoi my\xc3\xb6s mestareiden F3-kisassa, jossa h\xc3\xa4n sijoittui kolmanneksitoista. Kaudella 2006 Conway voitti Britannian F3-sarjan mestaruuden ja my\xc3\xb6s Macaon F3-kisan.\n_START_SECTION_\nGP2\n_START_PARAGRAPH_\nConway ajoi vuonna 2006 F3-sarjan ohella my\xc3\xb6s pari kilpailua GP2-sarjassa DPR-tallissa. Kaudeksi 2007 Conway siirtyi vakituiseksi kilpailukuljettajaksi Super Novalle. Sarjan loppupisteiss\xc3\xa4 h\xc3\xa4n sijoittui nelj\xc3\xa4nneksitoista saavuttaen yhden kakkossijan. Conway jatkoi uraansa kaudella 2008 Tridentill\xc3\xa4 voittaen Monacon sprinttikilpailun ja sijoittuen loppupisteiss\xc3\xa4 12:nneksi.\n_START_SECTION_\nIndyCar\n_START_PARAGRAPH_\nKaudeksi 2009 h\xc3\xa4n siirtyi Pohjois-Amerikkaan IndyCar-sarjaan. Indy 500 -kilpailussa 31. toukokuuta 2010 Conway t\xc3\xb6rm\xc3\xa4si kilpailun viimeisell\xc3\xa4 kierroksella Ryan Hunter-Reayn autoon. Conwayn auto hajosi kahteen osaan, kun se t\xc3\xb6rm\xc3\xa4yksest\xc3\xa4 lensi ilmaan ja osui aitaan. H\xc3\xa4n sai onnettomuudessa murtumia s\xc3\xa4\xc3\xa4reens\xc3\xa4 ja selk\xc3\xa4\xc3\xa4ns\xc3\xa4. Conway toipui kuitenkin nopeasti ja jatkoi IndyCar-sarjassa vuonna 2011 voittaen Long Beachin kilpailun.\n_START_SECTION_\nFormula E ja WEC-sarja\n_START_PARAGRAPH_\nVuodesta 2012 l\xc3\xa4htien Conway on ajanut Le Mans, IndyCar ja WEC-sarjoissa. Conwayn oli tarkoitus ajaa vuonna 2014 Formula E-sarjan debyyttikaudella Dragon Racingin kuljettajana, mutta h\xc3\xa4n p\xc3\xa4\xc3\xa4tti keskitty\xc3\xa4 Toyotan LMP1-projektiin FIA World Endurance Championshipiss\xc3\xa4 ja Dragon valitsi h\xc3\xa4nen tilalleen Oriol Servian. Vuonna 2016 Conway sai paikan Venturi Grand Prix -tallista korvaten Jacques Villeneuven.'